EL
8.8.2022
Επίσημη Εφημερίδα της Ευρωπαϊκής Ένωσης
C 303/21
Αναίρεση που άσκησε στις 8 Ιουνίου 2022 η Air France SA κατά της αποφάσεως που εξέδωσε το Γενικό Δικαστήριο (τέταρτο πενταμελές τμήμα) στις 30 Μαρτίου 2022 στην υπόθεση T-338/17, Air France κατά Ευρωπαϊκής Επιτροπής (Υπόθεση C-369/22 P) (2022/C 303/27) Γλώσσα διαδικασίας: η γαλλική Διάδικοι Αναιρεσείουσα: Air France SA (εκπρόσωποι: A. Wachsmann, M. Blayney, avocats) Αντίδικος κατ’ αναίρεση: Ευρωπαϊκή Επιτροπή Αιτήματα Η αναιρεσείουσα ζητεί από το Δικαστήριο: — κυρίως, — να αναιρέσει την αναιρεσιβαλλόμενη απόφαση στο σύνολό της, — κατά συνέπεια, να ακυρώσει την απόφαση της Ευρωπαϊκής Επιτροπής C(2017) 1742 final, της 17ης Μαρτίου 2017, σχετικά με διαδικασία εφαρμογής του άρθρου 101 ΣΛΕΕ και του άρθρου 53 της Συμφωνίας ΕΟΧ (Υπόθεση AT.39258 — Αερομεταφορές εμπορευμάτων), κατά το μέρος που αφορά την Air France SA, καθώς και την αιτιολογία στην οποία στηρίζεται το διατακτικό της, στο μέτρο που με την απόφαση αυτή επιβάλλεται πρόστιμο στην Air France SA, και — επικουρικώς, να μειώσει στο προσήκον ύψος, βάσει του άρθρου 261 ΣΛΕΕ, το πρόστιμο των 182 920 000 ευρώ που επιβλήθηκε αλληλεγγύως και εις ολόκληρον στην Air France-KLM και στην Air France SA, δυνάμει του άρθρου 3, στοιχείο β', της απόφασης της Ευρωπαϊκής Επιτροπής C(2017) 1742 final, της 17ης Μαρτίου 2017, σχετικά με διαδικασία εφαρμογής του άρθρου 101 ΣΛΕΕ και του άρθρου 53 της Συμφωνίας ΕΟΧ (Υπόθεση AT 39258 — Αερομεταφορές εμπορευμάτων), — εν πάση περιπτώσει, να καταδικάσει την Ευρωπαϊκή Επιτροπή στο σύνολο των δικαστικών εξόδων, περιλαμβανομένων των εξόδων στα οποία υποβλήθηκε η Air France SA ενώπιον του Γενικού Δικαστηρίου.
Λόγοι αναιρέσεως και κύρια επιχειρήματα H αίτηση αναιρέσεως στηρίζεται σε έναν κύριο λόγο αναιρέσεως και δύο λόγους που προβάλλονται επικουρικώς και με τους οποίους ζητείται η μεταρρύθμιση της απόφασης.
Με τον πρώτο λόγο αναιρέσεως, η Air France SA υποστηρίζει ότι το Γενικό Δικαστήριο δεν αξιολόγησε ορθώς την αρμοδιότητα της Επιτροπής ως προς την εφαρμογή του άρθρου 101 ΣΛΕΕ στις εισερχόμενες υπηρεσίες (inbound), ήτοι από τρίτη χώρα προς τον ΕΟΧ.
Η Air France SA υποστηρίζει ότι η ανάλυση των ουσιαστικών επιπτώσεων ενέχει πλάνη περί το δίκαιο και ότι το Γενικό Δικαστήριο παρέβη την υποχρέωση αιτιολόγησης που υπέχει.
Επικουρικώς, η Air France SA υποστηρίζει, με τον δεύτερο λόγο αναιρέσεως, ότι το Γενικό Δικαστήριο παρέβη την υποχρέωση αιτιολόγησης και παραβίασε την αρχή της ίσης μεταχείρισης, όσον αφορά τη συνεκτίμηση των ρυθμιστικών καθεστώτων.
Με τον τρίτο και τελευταίο λόγο αναιρέσεως, η Air France SA υποστηρίζει ότι το Γενικό Δικαστήριο υπέπεσε σε πλάνη περί το δίκαιο προβαίνοντας σε αντιστροφή του βάρους απόδειξης, καθόσον δέχτηκε την αδιάλειπτη συμμετοχή της Air France SA στην παράβαση μεταξύ 7 Δεκεμβρίου 1999 και 14 Φεβρουαρίου 2006.
Αναίρεση που άσκησε στις 8 Ιουνίου 2022 η Air France-KLM κατά της αποφάσεως που εξέδωσε το Γενικό Δικαστήριο (τέταρτο πενταμελές τμήμα) στις 30 Μαρτίου 2022 στην υπόθεση T-337/17, Air France-KLM κατά Ευρωπαϊκής Επιτροπής (Υπόθεση C-370/22 P) (2022/C 303/28) Γλώσσα διαδικασίας: η γαλλική Διάδικοι Αναιρεσείουσα: Air France-KLM (εκπρόσωποι: A. Wachsmann, M. Blayney, avocats) Αντίδικος κατ’ αναίρεση: Ευρωπαϊκή Επιτροπή